**S. Bernardi Claraevallensis**

**Ad milites Templi de laude novae militiae liber**

**CAPUT SECUNDUM. De militia saeculari**

**Articulus tertius**

**(A)**

Quis igitur finis saecularis militiae; si et occisor peccat, et occisus perit? Et qui arat, in spe debet arare. Quis ergo, o milites, hic tam stupendus error, tantis laboribus militare, stipendiis vero nullis, nisi aut mortis, aut criminis? Operitis equos sericis, depingitis hastas; frena et calcaria auro et argento, gemmisque circumornatis: et cum tanta pompa ad mortem properatis. Numquid forte hostilis mucro reverebitur aurum, gemmis parcet, serica penetrare non poterit? Ipsi experimini, tria esse necessaria praelianti, ut miles et circumspectus sit ad se servandum, et expeditus ad discurrendum, et promptus ad feriendum. Per contrarium comam nutritis. Armati conscientiam magis terret causa illa frivola. Bella movet, litesque suscitat aut irrationabilis iracundiae motus, aut inanis gloriae appetitus, aut terrenae qualiscunque possessionis cupiditas. Talibus certe ex causis neque occidere, neque occumbere tutum est.